《次韵表叔余叔成示儿》
宋代·王十朋

父子乃天性，钟情谁不然。教之以义方，先贤有名言。

日严在所尚，私念宜舍旃。君子不自教，遣随师友肩。

青紫乃馀事，要当知圣贤。居家务孝弟，立行防悔愆。

穷当慕颜回，达勿为公孙。庶几幼所学，终身可行焉。

不见下邳丈，秀发从妙年。束书入贤关，日与英隽联。

忽作何蕃归，甘旨奉晨昏。丘园事高尚，腹笥常便便。

过庭有奇儿，诗礼得家传。勉哉尊所闻，慎勿学乡原。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。